text:
Den Europæiske Union.
 5. Hvis parterne under processen med evaluering af gennemførelsen af artikel 2.27, jf. stk. 1, konstaterer, at meddelelserne som omhandlet i artikel 2.27 ikke er blevet udvekslet senest fem år efter datoen for denne aftales ikrafttræden, indleder parterne konsultationer.
 6. Intet i denne artikel berører parternes rettigheder og forpligtelser i henhold til SPS-aftalen.
 ARTIKEL 2.30
 Standstill
 1. For anliggender, der er omfattet af artikel 2.25 til 2.28, må en part ikke indføre mindre gunstige betingelser end dem, der er fastsat i denne afdeling, eller er i kraft i partens love og forskrifter på datoen for undertegnelsen af denne aftale.
 2. Stk. 1 berører ikke parternes ret til at træffe de sundhedsmæssige og plantesundhedsmæssige foranstaltninger, der er nødvendige for at beskytte menneskers, dyrs eller planters liv eller sundhed, forudsat at disse foranstaltninger ikke er uforenelige med bestemmelserne i SPS-aftalen.
 ARTIKEL 2.31
 Ændringer
 Det Blandede Udvalg kan vedtage afgørelser om ændring af bilag 2-E for at tilføje, slette eller ændre henvisninger til ønologiske fremgangsmåder, begrænsninger og andre elementer i overensstemmelse med artikel 23.2, stk. 3.
 AFDELING D
 Andre bestemmelser
 ARTIKEL 2.32
 Udveksling af oplysninger
 1. Med henblik på at overvåge denne aftales virkemåde og i en periode på 10 år efter denne aftales ikrafttræden udveksler parterne hvert år importstatistikker for den periode, der omfatter det seneste kalenderår, der er til rådighed. Perioden kan af Udvalget for Handel med Varer, der er nedsat ved artikel 22.3, forlænges med yderligere fem år.
 2. Udvekslingen af importstatistikker, jf. stk. 1, omfatter i videst muligt omfang oplysninger vedrørende en periode, der omfatter det seneste kalenderår, der er til rådighed, herunder værdi og volumen, baseret på partens nomenklatur, af importen af varer fra den anden part, som drager fordel af præferencetoldbehandling i henhold til denne aftale, og varer, der ikke er indrømmet præferencetoldbehandling.
 ARTIKEL 2.33
 Særlige foranstaltninger vedrørende forvaltning af præferencetoldbehandling
 1. Parterne anerkender, at tilsidesættelser af deres toldlovgivning i forbindelse med præferencetoldbehandling i henhold til denne aftale kan have negativ indflydelse på den indenlandske erhvervsgren og er enige om at samarbejde om forebyggelse, afsløring og bekæmpelse af sådanne overtrædelser i overensstemmelse med de relevante bestemmelser i kapitel 3 og aftalen mellem Det Europæiske Fællesskab og Japans regering om samarbejde og gensidig administrativ bistand i toldspørgsmål, udfærdiget i Bruxelles den 30. januar 2008 (i det følgende benævnt »toldsamarbejdsaftalen«).
 2. En part kan i overensstemmelse med proceduren i stk. 4 til 7 midlertidigt suspendere præferencetoldbehandlingen i henhold til denne aftale for de pågældende varer, der er forbundet med de systematiske tilsidesættelser som omhandlet i litra a), hvis parten på grundlag af objektive, tvingende og verificerbare oplysninger konstaterer:
 a)
 at der forekommer systematisk tilsidesættelse af dens toldlovgivning vedrørende præferencetoldbehandling i henhold til denne aftale for en bestemt vare, og
 b)
 at den anden part systematisk og uberettiget har nægtet eller på anden måde har undladt at gennemføre det samarbejde, der er omhandlet i stk. 1, i forbindelse med den systematiske tilsidesættelse omhandlet i litra a).
 3. Uanset stk. 2 finder den midlertidige suspension ikke anvendelse på


text:
erhvervsdrivende, som opfylder de kriterier, der er aftalt mellem parterne ved de konsultationer, der er omhandlet i stk. 4.
 4. Den part, der har foretaget den konstatering, der er omhandlet i stk. 2, skal uden unødigt ophold underrette den anden part om denne konstatering med tilstrækkelige oplysninger til at berettige indledningen af konsultationer, herunder et resumé af de væsentligste kendsgerninger vedrørende stk. 2, litra a) og b), og indlede konsultationer med den anden part i Udvalget for Handel med Varer med henblik på at nå til en løsning, der er acceptabel for begge parter, og nå til enighed om overensstemmelseskriterier med hensyn til kravene i denne aftale og den relevante toldlovgivning.
 5. Den part, der har foretaget den konstatering, der er omhandlet i stk. 2, skal, før der træffes endelig afgørelse, underrette alle interesserede parter om sin hensigt om at anvende en midlertidig suspension og sikre, at de i fuldt omfang har mulighed for at varetage deres interesser. En midlertidig suspension må ikke anvendes over for interesserede parter, forudsat at de objektivt og på tilfredsstillende vis godtgør over for den part, der har foretaget konstateringen, at de ikke er involveret i den systematiske tilsidesættelse, der er omhandlet i stk. 2, litra a).
 6. Hvis parterne ikke er nået til enighed om en acceptabel løsning senest seks måneder efter meddelelsen, kan den part, der har foretaget konstateringen, efter de i stk. 4 og 5 omhandlede processer beslutte at suspendere præferencetoldbehandlingen i henhold til denne aftale midlertidigt for de pågældende varer under behørig hensyntagen til den i stk. 3 omhandlede undtagelse. Den anden part underrettes uden unødigt ophold om en midlertidig suspension.
 7. En midlertidig suspension skal kun anvendes, så længe det er nødvendigt for at modvirke tilsidesættelse og ikke længere end seks måneder. Hvis en part har konstateret, at de omstændigheder, der gav anledning til den oprindelige suspension, stadig gør sig gældende ved udløbet af den midlertidige suspension, kan den pågældende part beslutte at forlænge den midlertidige suspension efter at have meddelt den anden part en sådan konstatering med tilstrækkelige oplysninger til at begrunde forlængelsen. En midlertidig suspension skal være afsluttet efter senest to år regnet fra den oprindelige suspension, medmindre det er blevet påvist for Udvalget for Handel med Varer, at de omstændigheder, der gav anledning til suspensionen i første omgang, stadig gør sig gældende ved udløbet af hver fornyelsesperiode.
 8. De midlertidige suspensioner, der anvendes, gøres til genstand for regelmæssige konsultationer i Udvalget for Handel med Varer.
 9. Den part, der har foretaget en konstatering som omhandlet i stk. 2 eller 7, skal i overensstemmelse med sine interne procedurer offentliggøre meddelelser til importører om meddelelser og afgørelser vedrørende midlertidige suspensioner som omhandlet i stk. 4 til 7.
 10. En midlertidig suspension finder ikke anvendelse på andre erhvervsdrivende end de i stk. 3 omhandlede og de i stk. 5 omhandlede interesserede parter, forudsat at de objektivt og på tilfredsstillende vis godtgør over for den part, der har foretaget den i stk. 2 eller 7 omhandlede konstatering, at de ikke er

type: contracts

jurisdiction: EU


text:
involveret i den systematiske tilsidesættelse, der er omhandlet i stk. 2, litra a).
 11. Det præciseres, at intet i denne artikel må fortolkes således, at det forhindrer erhvervsdrivende eller interesserede parter i at kræve erstatning for skade, der er opstået som følge af de i stk. 6 omhandlede foranstaltninger, af den part, der har foretaget den i stk. 2 eller 7 omhandlede konstatering, i overensstemmelse med dennes love og forskrifter.
 ARTIKEL 2.34
 Udvalget for Handel med Varer
 1. Udvalget for Handel med Varer, der er nedsat ved artikel 22.3 (herefter i denne artikel benævnt »udvalget«), er ansvarligt for effektiv gennemførelse og anvendelse af dette kapitel.
 2. Udvalget har til opgave:
 a)
 at evaluere og overvåge gennemførelsen og forvaltningen af dette kapitel
 b)
 at aflægge rapport om udvalgets resultater for Det Blandede Udvalg, og
 c)
 at udføre andre opgaver, som kan uddelegeres af Det Blandede Udvalg i henhold til artikel 22.1, stk. 5, litra b).
 3. Udvalget afholder møder på de tidspunkter og steder eller ved hjælp af de midler, som parternes repræsentanter bliver enige om.
 ARTIKEL 2.35
 Arbejdsgruppen om Vin
 1. Arbejdsgruppen om Vin, der er nedsat ved artikel 22.4 er ansvarlig for en effektiv gennemførelse og anvendelse af afdeling C og bilag 2-E.
 2. Arbejdsgruppen om Vin har følgende opgaver:
 a)
 at vedtage de nærmere bestemmelser vedrørende den i artikel 2.28, stk. 2, omhandlede selvcertificering
 b)
 at overvåge gennemførelsen af artikel 2.25 til 2.29, herunder evaluering og konsultationer i henhold til artikel 2.29, og
 c)
 at overveje ændringer af bilag 2-E og fremsætte anbefalinger til Det Blandede Udvalg, for så vidt angår vedtagelsen af en afgørelse vedrørende disse ændringer.
 3. Arbejdsgruppen om Vin afholder sit første møde på datoen for denne aftales ikrafttræden.
 KAPITEL 3
 OPRINDELSESREGLER OG OPRINDELSESPROCEDURER
 AFDELING A
 Oprindelsesregler
 ARTIKEL 3.1
 Definitioner
 Med henblik på dette kapitel forstås ved:
 a)
 »akvakultur«: opdræt og dyrkning af akvatiske organismer, herunder fisk, bløddyr, krebsdyr, andre hvirvelløse vanddyr samt vandplanter, på basis af f.eks. æg, fiskeyngel, sættefisk, larver, unglaks, smolt eller andre ikkekønsmodne fisk efter yngelstadiet gennem produktionsfremmende indgreb i opdræts- eller vækstprocesserne, f.eks. ved regelmæssig udsætning, fodring eller beskyttelse mod rovdyr
 b)
 »sending«: produkter, som enten sendes samtidig fra en bestemt eksportør til en bestemt modtager eller er omfattet af et gennemgående transportdokument, der dækker transporten fra eksportøren til modtageren, eller, såfremt et sådant dokument ikke foreligger, af en samlet faktura
 c)
 »eksportør«: en person, der er hjemmehørende i en af parterne, og som i overensstemmelse med de krav, der er fastsat i denne parts love og forskrifter, eksporterer eller producerer produktet med oprindelsesstatus og udfærdiger en udtalelse om oprindelse
 d)
 »importør«: en person, der importerer produktet med oprindelsesstatus og anmoder om præferencetoldbehandling for det
 e)
 »materiale«: ethvert materiale eller stof, der anvendes i produktionen af et produkt, herunder alle komponenter, ingredienser, råvarer eller dele
 f)
 »materiale uden oprindelsesstatus«: et materiale uden oprindelsesstatus i henhold til dette kapitel, herunder materiale, hvis oprindelse ikke kan bestemmes
 g)
 »præferencetoldbehandling«: tolden på en vare med oprindelsesstatus i overensstemmelse med artikel 2.8, stk. 1


text:
h)
 »produkt«: ethvert materiale eller stof som følge af produktion, selv når det er bestemt til anvendelse som materiale i produktionen af et andet produkt, og skal forstås som en vare, jf. kapitel 2, og
 i)
 »produktion«: alle former for bearbejdning eller forarbejdning, herunder også samling.
 ARTIKEL 3.2
 Krav til produkter med oprindelsesstatus
 1. Med henblik på en parts anvendelse af præferencetoldbehandling på en vare med oprindelse i den anden part i overensstemmelse med artikel 2.8, stk. 1, anses følgende produkter, hvis de opfylder alle andre gældende krav i dette kapitel, for at have oprindelse i den anden part:
 a)
 produkter, der fuldt ud er anskaffet eller produceret i henhold til artikel 3.3
 b)
 produkter, der er produceret udelukkende af materialer med oprindelse i den pågældende part, eller
 c)
 produkter, der er produceret ved anvendelse af materialer uden oprindelsesstatus, forudsat at de opfylder alle relevante krav i bilag 3-B.
 2. Med henblik på dette kapitel omfatter en parts geografiske anvendelsesområde ikke havområder, havbund og undergrund ud over dens territorialfarvand.
 3. Hvis et produkt har opnået oprindelsesstatus, anses de materialer uden oprindelsesstatus, der anvendes til produktionen af produktet, ikke som produkter uden oprindelsesstatus, når det pågældende produkt indgår som materiale i et andet produkt.
 4. Kravene i dette kapitel vedrørende erhvervelse af oprindelsesstatus skal opfyldes uden afbrydelse i en part.
 ARTIKEL 3.3
 Fuldt ud fremstillede produkter
 1. Med henblik på artikel 3.2 er et produkt fuldt ud fremstillet i en part, hvis det er:
 a)
 en plante eller et planteprodukt, der er dyrket, høstet, plukket eller indsamlet dér
 b)
 et levende dyr, som er født og opdrættet dér
 c)
 et produkt fra et levende dyr, som er opdrættet dér
 d)
 et produkt fra et slagtet dyr, som er født og opdrættet dér
 e)
 et dyr fra jagt, fældefangst, fiskeri, indsamling eller indfangning dér
 f)
 et produkt fra akvakultur dér
 g)
 et mineral eller andre naturligt forekommende stoffer, ikke medtaget i litra a) til f), og som udvindes eller indsamles dér
 h)
 fisk, skaldyr eller andre former for flora og fauna i havet hentet af en parts fartøj fra havet, havbunden eller undergrunden uden for hver parts territorialfarvand og uden for tredjelandes territorialfarvand i overensstemmelse med folkeretten
 i)
 et produkt, der udelukkende er produceret af produkter som omhandlet i litra h) om bord på en parts fabriksskib uden for hver parts territorialfarvand og uden for tredjelandes territorialfarvand i overensstemmelse med folkeretten
 j)
 et produkt, bortset fra fisk, skaldyr og andre former for flora og fauna i havet, som en part eller en person i en part henter fra havbunden eller undergrunden uden for hver parts territorialfarvand og uden for områder, i hvilke tredjelande har jurisdiktion, forudsat at den pågældende part eller person i den pågældende part har ret til at udnytte denne havbund eller undergrund i overensstemmelse med folkeretten
 k)
 et produkt, som er:
 i)
 affald eller skrot, der hidrører fra produktion dér, eller
 ii)
 affald eller skrot, der hidrører fra brugte produkter, som er indsamlet dér, forudsat at disse produkter kun


text:
er egnet til genindvinding af råmaterialer, eller
 l)
 et produkt, der er produceret dér udelukkende af produkter, der er omhandlet i litra a) til k), eller produkter heraf.
 2. Ved »en parts fartøj« som omhandlet i stk. 1, litra h), eller »en parts fabriksskib« som omhandlet i stk. 1, litra i), forstås henholdsvis et fartøj eller et fabriksskib, som:
 a)
 er registreret i en EU-medlemsstat eller i Japan
 b)
 fører en EU-medlemsstats eller Japans flag, og
 c)
 opfylder et af følgende krav:
 i)
 det er for mindst 50 procents vedkommende ejet af en eller flere fysiske personer fra en part, eller
 ii)
 det er ejet af en eller flere juridiske personer (9):
 A)
 hvis hovedkontor og vigtigste forretningssted er i en part, og
 B)
 hvori mindst 50 procent af ejerskabet er placeret under fysiske personer eller juridiske personer fra en part.
 ARTIKEL 3.4
 Utilstrækkelig bearbejdning eller forarbejdning
 1. Uanset artikel 3.2, stk. 1, litra c), anses et produkt ikke kun for at have oprindelse i en part, hvis en eller flere af følgende aktiviteter udføres på materialer uden oprindelsesstatus ved produktionen af produktet i den pågældende part:
 a)
 bevarende behandlinger som f.eks. tørring, frysning, opbevaring i saltlage og andre lignende aktiviteter, hvis deres eneste formål er at sikre, at produktet forbliver i god stand under transport og oplagring
 b)
 ompakning
 c)
 adskillelse eller samling af kolli
 d)
 vask, rensning eller afstøvning, fjernelse af oxidlag, olie, maling eller andre belægninger
 e)
 strygning eller presning af tekstiler og tekstilartikler
 f)
 enkel maling eller polering
 g)
 afskalning, hel eller delvis blegning, polering eller glasering af korn og ris
 h)
 farvning af sukker, tilsætning af smagsstoffer til sukker eller formning af sukker i stykker, hel eller delvis formaling af sukker i fast form
 i)
 skrælning, udstening eller afskalning/udbælgning af frugter, nødder og grøntsager
 j)
 hvæsning, enkel slibning eller enkel tilskæring
 k)
 sigtning, sortering, klassificering eller tilpasning (herunder samling i sæt)
 l)
 enkel aftapning på flasker, påfyldning af dåser og flakoner, anbringelse i sække, kasser, æsker, på bræt, plader eller bakker samt alle andre enkle emballeringsarbejder
 m)
 anbringelse eller trykning af mærker, etiketter, logoer og andre lignende kendetegn på selve produkterne eller deres emballage
 n)
 enkel blanding af produkter (10), også af forskellig art
 o)
 enkel tilsætning af vand, fortynding, dehydrering eller denaturering (11) af produkter
 p)
 simpel indsamling eller samling af dele for at kunne danne en komplet eller færdig vare eller en vare, der tariferes som komplet eller færdig i henhold til bestemmelse 2 a) i de almindelige tariferingsbestemmelser vedrørende det harmoniserede system adskillelse af produkter i dele, eller
 q)
 slagtning af dyr.
 2. Med henblik på stk. 1 anses aktiviteter for at være enkle, når der hverken kræves særlige færdigheder eller maskiner, apparater eller udstyr, som er specielt produceret eller installeret til gennemførelsen deraf.
 ARTIKEL 3.5
 Akkumulering
 1. Et produkt, der kan betegnes som et produkt med oprindelse i en part, anses for at have oprindelse i den anden part, når det anvendes som materiale i produktionen af et andet produkt i


text:
den anden part.
 2. Produktion, der udføres i en part på et materiale uden oprindelsesstatus, kan tages i betragtning med henblik på at fastslå, om et produkt har oprindelse i den anden part.
 3. Stk. 1 og 2 finder ikke anvendelse, hvis den produktion, der gennemføres i den anden part, ikke er mere vidtgående end en eller flere af de aktiviteter, der er omhandlet i artikel 3.4, stk. 1, litra a) til q).
 4. For at en eksportør kan udfærdige udtalelsen om oprindelse, der er omhandlet i artikel 3.16, stk. 2, litra a), for et produkt, der er omhandlet i stk. 2, skal eksportøren fra sin leverandør fremskaffe de i bilag 3-C omhandlede oplysninger.
 5. De i stk. 4 omhandlede oplysninger skal gælde for en eller flere sendinger af samme materiale, der leveres inden for en periode, der ikke må overstige 12 måneder fra den dato, hvor oplysningerne blev givet.
 ARTIKEL 3.6
 Tolerancer
 1. Hvis et materiale uden oprindelsesstatus, der er anvendt i produktionen af et produkt, ikke opfylder kravene i bilag 3-B, betragtes produktet som et produkt med oprindelse i en part, forudsat at:
 a)
 for et produkt henhørende under kapitel 1-49 eller kapitel 64-97 i det harmoniserede system (12), værdien af alle disse materialer uden oprindelsesstatus ikke overstiger 10 % af produktets pris ab fabrik eller frit om bord
 b)
 for et produkt henhørende under kapitel 50-63 i det harmoniserede system, tolerancer finder anvendelse som fastsat i note 6-8 i bilag 3-A.
 2. Stk. 1 finder ikke anvendelse, hvis værdien af materialer uden oprindelsesstatus, der anvendes i produktionen af et produkt, overstiger procentsatserne for maksimumsværdien af materialer uden oprindelsesstatus, jf. kravene i bilag 3-B.
 3. Stk. 1 finder ikke anvendelse på produkter, der er fuldt ud fremstillet i en part i den i artikel 3.3 fastlagte betydning. Hvis det i bilag 3-B kræves, at de materialer, der anvendes til produktionen af et produkt, er fuldt ud fremstillet, finder stk. 1 og 2 anvendelse.
 ARTIKEL 3.7
 Kvalificerende enhed
 1. Ved anvendelsen af bestemmelserne i dette kapitel er den kvalificerende enhed det produkt, der anses for at være basisenheden ved tarifering i det harmoniserede system.
 2. Når en sending består af et antal identiske produkter, der tariferes under samme position i det harmoniserede system, tages hvert enkelt produkt i betragtning ved anvendelsen af bestemmelserne i dette kapitel.
 ARTIKEL 3.8
 Regnskabsmæssig adskillelse
 1. Fungible materialer med og uden oprindelsesstatus skal være fysisk adskilt under oplagringen for at opretholde deres oprindelsesstatus.
 2. Med henblik på denne artikel forstås ved »fungible materialer« materialer, som er af samme art og kommercielle kvalitet, har de samme tekniske og fysiske kendetegn, og som ikke kan skelnes fra hinanden, når de indgår i det færdige produkt.
 3. Uanset stk. 1 kan fungible materialer med og uden oprindelsesstatus anvendes ved produktionen af et produkt uden at være fysisk adskilt under oplagringen, forudsat at en metode med regnskabsmæssig adskillelse anvendes.
 4. Den i stk. 3 omhandlede metode med regnskabsmæssig adskillelse skal anvendes i overensstemmelse med en lagerstyringsmetode i henhold


text:
til regnskabsprincipper, som er generelt accepteret i den pågældende part.
 5. En part kan under de betingelser, der er fastlagt i egne love og forskrifter, kræve, at anvendelsen af metoden med regnskabsmæssig adskillelse er betinget af en forudgående tilladelse fra toldmyndigheden i den pågældende part. Partens toldmyndighed overvåger brugen af tilladelsen og kan tilbagekalde den, såfremt indehaveren af tilladelsen anvender metoden med regnskabsmæssig adskillelse ukorrekt eller ikke opfylder de øvrige betingelser, der er fastsat i dette kapitel.
 6. Metoden med regnskabsmæssig adskillelse er enhver metode, som sikrer, at der til enhver tid ikke er flere materialer, der får oprindelsesstatus, end det ville have været tilfælde, hvis materialerne havde været fysisk adskilt.
 ARTIKEL 3.9
 Sæt
 Et sæt, der er tariferet i henhold til bestemmelse 3 b) og c) i de almindelige tariferingsbestemmelser vedrørende det harmoniserede system, betragtes som produkter med oprindelse i en part, når alle dets komponenter har oprindelsesstatus i henhold til dette kapitel. Hvis det består af komponenter med og komponenter uden oprindelsesstatus, anses sættet som helhed for at have oprindelse i en part, forudsat at værdien af komponenterne uden oprindelsesstatus ikke overstiger 15 procent af sættets pris ab fabrik eller frit ombord.
 ARTIKEL 3.10
 Uændret tilstand
 1. Et produkt med oprindelsesstatus, som angives til frit forbrug i den importerende part, må ikke efter eksporten, og før det angives til frit forbrug, være blevet ændret eller omdannet på nogen måde eller have været genstand for andre aktiviteter end dem, som har til formål at bevare det i god stand eller at anbringe mærker, etiketter, segl eller anden dokumentation for at sikre overholdelse af specifikke nationale krav i den importerende part.
 2. Oplagring eller udstilling af et produkt kan finde sted i et tredjeland, forudsat at det forbliver under toldmyndighedernes tilsyn i det pågældende tredjeland.
 3. Under forbehold af afdeling B kan opdeling af sendinger finde sted i et tredjeland, hvis den foretages af eksportøren eller under dennes ansvar, og forudsat at produkterne forbliver under toldtilsyn i det pågældende tredjeland.
 4. Hvis der er tvivl om, hvorvidt kravene i stk. 1 til 3 er overholdt, kan toldmyndigheden i den importerende part kræve, at importøren godtgør overholdelsen, hvilket kan gøres ved hjælp af ethvert middel, herunder kontraktmæssige transportdokumenter som f.eks. konnossementer eller faktuelle eller konkrete beviser på grundlag af mærkning eller nummerering af kolli eller enhver form for bevis med tilknytning til selve produktet.
 ARTIKEL 3.11
 Returnering af varer
 Hvis et produkt med oprindelsesstatus i en part, der er eksporteret fra denne part til et tredjeland, returnerer til denne part, anses det som værende uden oprindelsesstatus, medmindre det kan godtgøres over for toldmyndighederne i den pågældende part, at det returnerede produkt:
 a)
 er det samme som det eksporterede, og
 b)
 ikke har undergået nogen behandling, ud over hvad der var nødvendigt for dets bevarelse, mens det befandt sig i det pågældende tredjeland eller blev eksporteret.
 ARTIKEL 3.12
 Tilbehør, reservedele, værktøj og instruktions- eller andet informationsmateriale
 1. Med henblik på denne artikel er tilbehør, reservedele, værktøj og instruktions- eller andet informationsmateriale omfattet,


text:
hvis:
 a)
 tilbehøret, reservedelene, værktøjet og instruktions- eller andet informationsmateriale tariferes og leveres med, men ikke faktureres særskilt fra produktet, og
 b)
 typerne, mængderne og værdien af tilbehøret, reservedelene, værktøjet og instruktions- eller andet informationsmateriale er sædvanligt for det pågældende produkt.
 2. Ved vurderingen af, om et produkt er fuldt ud produceret eller opfylder et krav vedrørende produktionsproces eller ændring af tariferingen i bilag 3-B, skal tilbehør, reservedele, værktøj og instruktions- eller andet informationsmateriale ikke tages i betragtning.
 3. Ved vurderingen af, om et produkt opfylder et værdikrav i bilag 3-B, tages værdien af tilbehør, reservedele, værktøj og instruktions- eller andet informationsmateriale i betragtning som materialer uden oprindelsesstatus eller materialer med oprindelsesstatus, alt efter omstændighederne, ved beregningen med henblik på anvendelsen af værdikravet til produktet.
 4. Et produkts tilbehør, reservedele, værktøj og instruktions- eller andet informationsmateriale har samme oprindelsesstatus som det produkt, som det/de leveres med.
 ARTIKEL 3.13
 Neutrale elementer
 Ved bestemmelse af, om et produkt har oprindelse i en part, er det ikke nødvendigt at fastslå oprindelsesstatus for følgende elementer:
 a)
 brændstof, energi, katalysatorer og opløsninger
 b)
 udstyr, anordninger og tilbehør til prøvning eller inspektion af produktet
 c)
 handsker, briller, fodtøj, beklædning, sikkerhedsudstyr og tilbehør
 d)
 maskiner, værktøj, matricer og forme
 e)
 reservedele og materialer, der anvendes til vedligeholdelse af udstyr og bygninger
 f)
 smøremidler, fedtstoffer, kompositmaterialer og andre materialer, der anvendes i produktionen eller i forbindelse med drift af udstyr og bygninger, og
 g)
 ethvert andet materiale, der ikke indgår i produktet, men hvis anvendelse i produktionen af produktet med rimelighed kan påvises at være en del af denne produktion.
 ARTIKEL 3.14
 Emballeringsmateriale og beholdere til forsendelse
 Emballeringsmateriale og beholdere til forsendelse, som beskytter et produkt under transporten, lades ude af betragtning ved bestemmelse af et produkts oprindelsesstatus.
 ARTIKEL 3.15
 Emballeringsmateriale og beholdere til detailsalg
 1. Hvis emballeringsmateriale eller beholdere, hvori et produkt er pakket til detailsalg, tariferes sammen med produktet, lades sådant materiale eller sådanne beholdere ude af betragtning ved bestemmelse af, om alle de materialer uden oprindelsesstatus, der anvendes ved produktionen af produktet, er blevet underkastet den relevante ændring af tariferingen eller en produktionsproces, der er omhandlet i bilag 3-B, eller om produktet er fuldt ud produceret.
 2. Hvis et produkt er omfattet af et værdikrav i bilag 3-B, tages værdien af emballeringsmaterialet og beholderne, hvori produktet er pakket til detailsalg, hvis sådant materiale eller sådanne beholdere tariferes sammen med produktet, i betragtning som materialer med oprindelsesstatus eller materialer uden oprindelsesstatus, alt efter omstændighederne, ved beregningen med henblik på anvendelsen af værdikravet til produktet.
 AFDELING B
 Oprindelsesprocedurer
 ARTIKEL 3.16
 Anmodning om præferencetoldbehandling
 1. Den importerende part skal ved importen indrømme præferencetoldbehandling til en vare med oprindelse i den anden part på grundlag af importørens anmodning om præferencetoldbehandling. Importøren er ansvarlig for rigtigheden af anmodningen om præferencetoldbehandling og overholdelse af de krav, der er fastsat i dette kapitel.
 2. En anmodning om præferencetoldbehandling skal være baseret på:
 a)
 en af eksportøren udfærdiget udtalelse om oprindelse, hvoraf det fremgår, at produktet har oprindelsesstatus, eller
 b)
 importørens kendskab til,


text:
at produktet har oprindelsesstatus.
 3. En anmodning om præferencetoldbehandling og dens grundlag som omhandlet i stk. 2, litra a) eller b), skal indgå i toldimportangivelsen i overensstemmelse med den importerende parts love og forskrifter. For så vidt at importøren kan forelægge en sådan redegørelse, kan den importerende parts toldmyndighed anmode om, at importøren som del af toldimportangivelsen eller som ledsagedokument hertil forelægger en redegørelse om, at produktet opfylder kravene i dette kapitel.
 4. En importør, der fremsætter en anmodning om præferencetoldbehandling på grundlag af en udtalelse om oprindelse som omhandlet i stk. 2, litra a), skal opbevare udtalelsen om oprindelse og, hvis det kræves af den importerende parts toldmyndighed, forelægge en kopi heraf til denne myndighed.
 5. Stk. 2 og 4 finder ikke anvendelse i de tilfælde, der er anført i artikel 3.20.
 ARTIKEL 3.17
 Udtalelse om oprindelse
 1. En udtalelse om oprindelse kan udfærdiges af en eksportør af et produkt på grundlag af oplysninger, der dokumenterer, at produktet har oprindelsesstatus, herunder oplysninger om oprindelsesstatus for de materialer, der er anvendt ved produktionen af produktet. Eksportøren er ansvarlig for rigtigheden af udtalelsen om oprindelse og oplysningerne.
 2. En udtalelse om oprindelse udfærdiges ved anvendelse af en af de sproglige udgaver af teksten i bilag 3-D på en faktura eller ethvert andet handelsdokument, som beskriver produktet med oprindelsesstatus tilstrækkelig detaljeret til, at det kan identificeres. Den importerende part må ikke kræve, at importøren fremlægger en oversættelse af udtalelsen om oprindelse.
 3. Den importerende parts toldmyndighed må ikke afvise en ansøgning om præferencetoldbehandling på grund af mindre fejl eller uoverensstemmelser i udtalelsen om oprindelse eller alene af den grund, at en faktura blev udstedt i et tredjeland.
 4. En udtalelse om oprindelse er gyldig i 12 måneder fra udfærdigelsesdatoen.
 5. En udtalelse om oprindelse kan anvendes til:
 a)
 en enkelt forsendelse af et eller flere produkter, der importeres til en part, eller
 b)
 flere forsendelser af identiske produkter, der importeres til en part inden for enhver periode, der er anført i udtalelsen om oprindelse, og som ikke overstiger 12 måneder.
 6. Hvis ikkesamlede eller adskilte produkter i den i bestemmelse 2 a) i de almindelige tariferingsbestemmelser vedrørende det harmoniserede system omhandlede betydning og henhørende under afsnit XV til XXI i det harmoniserede system importeres i delforsendelser efter importøres anmodning, kan der anvendes en enkelt udtalelse om oprindelse for sådanne produkter i overensstemmelse med de krav, der er fastsat af den importerende parts toldmyndighed.
 ARTIKEL 3.18
 Importørens kendskab
 Importørens kendskab til, at et produkt har oprindelse i den eksporterende part, skal baseres på oplysninger, der dokumenterer, at produktet har oprindelsesstatus og opfylder de krav, der er fastsat i dette kapitel.
 ARTIKEL 3.19
 Registreringsforpligtelser
 1. En importør, der indgiver en anmodning om præferencetoldbehandling for et produkt importeret til den importerende part, skal i mindst tre år efter datoen for importen af produktet opbevare:
 a)
 hvis anmodningen var baseret på en udtalelse om oprindelse, den udtalelse om oprindelse, som eksportøren har udfærdiget, eller
 b)
 hvis anmodningen var baseret på importørens kendskab, al dokumentation for, at


text:
et produkt opfylder kravene for at opnå oprindelsesstatus.
 2. En eksportør, der har udfærdiget en udtalelse om oprindelse, skal i en periode på mindst fire år efter udfærdigelsen af udtalelsen om oprindelse, opbevare en kopi af udtalelsen om oprindelse og alle andre dokumenter, som godtgør, at produktet opfylder kravene for at opnå oprindelsesstatus.
 3. De fortegnelser, der skal opbevares i henhold til denne artikel, kan opbevares i elektronisk form.
 4. Stk. 1-3 finder ikke anvendelse i de tilfælde, der er anført i artikel 3.20.
 ARTIKEL 3.20
 Små sendinger og dispensationer
 1. Produkter, der indgår i småforsendelser fra private afsendere til private modtagere eller medbringes af rejsende i deres personlige bagage, kan importeres som produkter med oprindelsesstatus, forudsat at der er tale om import uden erhvervsmæssig karakter (13), at det erklæres, at produkterne opfylder betingelserne i dette kapitel, og at der ikke er nogen tvivl om denne erklærings rigtighed.
 2. Forudsat at importen ikke indgår som en del af importtransaktioner, som med rimelighed kan anses for at være blevet foretaget særskilt for at undgå kravet om en udtalelse om oprindelse, må den samlede værdi af de i stk. 1 omhandlede produkter ikke overstige:
 a)
 for Den Europæiske Union, 500 EUR i tilfælde af småforsendelser og 1 200 EUR i tilfælde af produkter, der medbringes af rejsende i deres personlige bagage. De beløb, der skal benyttes i en anden valuta for EU-medlemsstaterne, er modværdien i den pågældende nationale valuta af de i euro udtrykte beløb på den første hverdag i oktober hvert år. Den Europæiske Centralbank offentliggør beløbene for den pågældende dag, medmindre et andet beløb er meddelt til Europa-Kommissionen hvert år senest den 15. oktober, og anvendes fra den 1. januar det følgende år. Europa-Kommissionen underretter Japan om de pågældende beløb.
 b)
 for Japan, 100 000 yen eller et beløb, som fastsættes af Japan.
 3. Hver part kan bestemme, at grundlaget for den anmodning, som er omhandlet i artikel 3.16, stk. 2, ikke kræves for import af et produkt, for hvilket den importerende part har dispenseret fra kravene.
 ARTIKEL 3.21
 Verifikation
 1. Med henblik på at verificere om et produkt, der importeres til en part, har oprindelse i den anden part, eller om de andre krav i dette kapitel er opfyldt, kan den importerende parts toldmyndighed gennemføre en verifikation på grundlag af risikovurderingsmetoder, som kan omfatte stikprøver, ved hjælp af en anmodning om oplysninger fra den importør, som fremsatte den i artikel 3.16 omhandlede anmodning. Den importerende parts toldmyndighed kan gennemføre en verifikation enten på tidspunktet for toldimportangivelsen, før frigivelsen af produkterne eller efter frigivelsen af produkterne.
 2. De oplysninger, der anmodes om i henhold til stk. 1, omfatter højst følgende elementer:
 a)
 hvis en udtalelse om oprindelse var grundlag for den i artikel 3.16, stk. 2, litra a), omhandlede anmodning, den pågældende udtalelse om oprindelse
 b)
 produktets tarifering i det harmoniserede system og de anvendte oprindelseskriterier
 c)
 en kortfattet beskrivelse af produktionsprocessen
 d)
 hvis oprindelseskriteriet var baseret på en specifik produktionsproces, en specifik beskrivelse af denne proces
 e)
 hvis det


text:
er relevant, en beskrivelse af materialer med og uden oprindelsesstatus, der anvendes i produktionsprocessen
 f)
 hvis oprindelseskriteriet var »fuldt ud produceret«, den relevante kategori (f.eks. høst, minedrift, fiskeri og produktionssted)
 g)
 hvis oprindelseskriteriet var baseret på en værdimetode, produktets værdi samt værdien af alle ved produktionen anvendte materialer uden oprindelsesstatus eller, med henblik på at påvise overensstemmelse med værdikravet, materialer med oprindelsesstatus
 h)
 hvis oprindelseskriteriet var baseret på vægt, produktets vægt samt vægten af alle ved fremstillingen anvendte relevante materialer uden oprindelsesstatus eller, med henblik på at påvise overensstemmelse med vægtkravet, materialer med oprindelsesstatus
 i)
 hvis oprindelseskriteriet var baseret på en ændring af tariferingen, en liste over alle materialerne uden oprindelsesstatus, herunder deres tarifering i det harmoniserede system (format med to, fire eller seks cifre alt afhængigt af oprindelseskriterierne), eller
 j)
 oplysningerne vedrørende overholdelse af den i artikel 3.10 omhandlede bestemmelse om, at der ikke må foretages ændringer.
 3. Ved forelæggelse af de oplysninger, der anmodes om, kan importøren tilføje eventuelle andre oplysninger, som han skønner relevante med henblik på verifikation.
 4. Hvis anmodningen om præferencetoldbehandling var baseret på en udtalelse om oprindelse som omhandlet i artikel 3.16, stk. 2, litra a), oplyser importøren toldmyndigheden i den importerende part om, hvornår de ønskede oplysninger kan forelægges fuldt eller direkte af eksportøren i relation til et eller flere dataelementer.
 5. Hvis anmodningen om præferencetoldbehandling var baseret på importørens kendskab, som omhandlet i artikel 3.16, stk. 2, litra b), kan toldmyndigheden i den part, der gennemfører verifikationen, efter først at have anmodet om oplysninger i henhold til nærværende artikels stk. 1, anmode om oplysninger fra importøren, hvis den pågældende toldmyndighed finder, at der er behov for supplerende oplysninger med henblik på at verificere produktets oprindelsesstatus. Den importerende parts toldmyndighed kan anmode importøren om særlig dokumentation og information, hvis det er relevant.
 6. Hvis den importerende parts toldmyndighed træffer afgørelse om at suspendere præferencetoldbehandlingen af det pågældende produkt, mens den afventer resultatet af verifikationen, skal den tilbyde at frigive produkterne til importøren under forbehold af passende forsigtighedsforanstaltninger, herunder garantier. Enhver suspension af præferencetoldbehandlingen ophæves, hurtigst muligt efter at det pågældende produkts oprindelsesstatus eller opfyldelsen af de øvrige betingelser i dette kapitel er blevet fastslået af den importerende parts toldmyndighed.
 ARTIKEL 3.22
 Administrativt samarbejde
 1. For at sikre korrekt anvendelse af dette kapitel samarbejder parterne gennem toldmyndighederne i hver part ved at verificere, om et produkt har oprindelsesstatus og overholder de øvrige krav, der er fastsat i dette kapitel.
 2. Hvis anmodningen om præferencetoldbehandling var baseret på en udtalelse om oprindelse, som omhandlet i artikel 3.16, stk. 2, litra a), kan toldmyndigheden i den importerende part, der gennemfører verifikationen, efter først at have anmodet om oplysninger i henhold til artikel 3.21, stk. 1, også anmode om oplysninger fra den eksporterende parts toldmyndighed inden for en periode på to år efter importen af produkterne, hvis toldmyndigheden i den importerende part, der gennemfører verifikationen, finder, at der er behov for supplerende oplysninger med henblik på at verificere produktets oprindelsesstatus. Anmodningen om oplysninger bør indeholde følgende:
 a)


text:
udtalelsen om oprindelse
 b)
 identiteten på den toldmyndighed, der fremsætter anmodningen
 c)
 eksportørens navn
 d)
 verifikationens emne og omfang, og
 e)
 hvis relevant, al relevant dokumentation.
 Foruden disse oplysninger kan den importerende parts toldmyndighed anmode den eksporterende parts toldmyndighed om specifik dokumentation og oplysninger, hvis det er relevant.
 3. Den eksporterende parts toldmyndighed kan i overensstemmelse med sine love og forskrifter anmode om dokumentation eller undersøgelser ved at kræve enhver form for oplysninger eller ved at aflægge besøg hos eksportøren for at gennemgå registre og inspicere de anlæg, der anvendes ved produktionen af produktet.
 4. Med forbehold af stk. 5 skal den eksporterende parts toldmyndighed, som modtager en anmodning som omhandlet i stk. 2, forelægge den importerende parts toldmyndighed følgende oplysninger:
 a)
 de ønskede oplysninger, hvis de er til rådighed
 b)
 en udtalelse om produktets oprindelsesstatus
 c)
 en beskrivelse af det produkt, der er genstand for undersøgelsen, og den tarifering, som er relevant for anvendelsen af dette kapitel
 d)
 en beskrivelse af og en redegørelse for produktionsprocessen, der er tilstrækkelig til at underbygge produktets oprindelsesstatus
 e)
 oplysninger om den måde, hvorpå verifikationen blev gennemført, og
 f)
 eventuelt supplerende dokumentation.
 5. Den eksporterende parts toldmyndighed må ikke videregive de i stk. 4 omhandlede oplysninger til den importerende parts toldmyndighed, hvis disse oplysninger anses for at være fortrolige af eksportøren.
 6. Hver part giver den anden part kontaktoplysninger, herunder postadresse og e-mailadresse, og telefon- og faxnummer for toldmyndighederne, og underretter den anden part om alle ændringer vedrørende disse oplysninger inden for 30 dage efter datoen for ændringen.
 ARTIKEL 3.23
 Gensidig bistand i kampen mod svig
 I tilfælde af en formodet tilsidesættelse af bestemmelserne i dette kapitel skal parterne yde hinanden gensidig bistand i overensstemmelse med toldsamarbejdsaftalen.
 ARTIKEL 3.24
 Afslag på anmodninger om præferencetoldbehandling
 1. Med forbehold af stk. 3 kan den importerende parts toldmyndighed give afslag på anmodninger om præferencetoldbehandling, hvis:
 a)
 der senest tre måneder efter datoen for anmodningen om oplysninger i henhold til artikel 3.21, stk. 1:
 i)
 ikke er givet noget svar, eller
 ii)
 såfremt anmodningen om præferencetoldbehandling var baseret på importørens kendskab som omhandlet i artikel 3.16, stk. 2, litra b), de afgivne oplysninger er utilstrækkelige til at bekræfte, at det pågældende produkt har oprindelsesstatus
 b)
 der senest tre måneder efter datoen for anmodningen om oplysninger i henhold til artikel 3.21, stk. 5:
 i)
 ikke er givet noget svar, eller
 ii)
 de afgivne oplysninger er utilstrækkelige til at bekræfte, at det pågældende produkt har oprindelsesstatus
 c)
 der senest 10 måneder efter datoen for anmodningen om oplysninger i henhold til artikel 3.22, stk. 2:
 i)
 ikke er givet noget svar, eller
 ii)
 de afgivne oplysninger er utilstrækkelige til at bekræfte, at det pågældende produkt har oprindelsesstatus, eller
 d)
 efter en forudgående anmodning om bistand i henhold til artikel 3.23 og inden for et i fællesskab aftalt tidsrum, for så vidt angår produkter, der har været genstand for en anmodning som omhandlet i artikel 3.16, stk. 1:
 i)
 den eksporterende parts toldmyndighed undlader at yde bistand, eller
 ii)
 resultatet af


text:
en sådan bistand er utilstrækkelig til at bekræfte, at det pågældende produkt har oprindelsesstatus.
 2. Den importerende parts toldmyndighed kan give afslag på en anmodning om præferencetoldbehandling for et produkt, for hvilket en importør anmoder om præferencetoldbehandling, hvis importøren ikke opfylder andre krav i dette kapitel end kravene vedrørende produkternes oprindelsesstatus.
 3. Hvis den importerende parts toldmyndighed har tilstrækkelig begrundelse til at give afslag på en anmodning om præferencetoldbehandling i henhold til stk. 1 i tilfælde, hvor den eksporterende parts toldmyndighed har afgivet en udtalelse i henhold til artikel 3.22, stk. 4, litra b), som bekræfter, at produkterne har oprindelsesstatus, skal den importerende parts toldmyndighed underrette den eksporterende parts toldmyndighed om sin hensigt om at give afslag på anmodningen om præferencetoldbehandling senest to måneder efter modtagelsen af udtalelsen. Hvis en sådan underretning finder sted, skal der afholdes konsultationer efter anmodning fra en af parterne senest tre måneder efter datoen for underretningen. Perioden for konsultationen kan udvides fra sag til sag efter aftale mellem parterne. Konsultationen kan finde sted i overensstemmelse med den procedure, der er fastsat af Udvalget for Oprindelsesregler og Toldanliggender, som er nedsat ved artikel 22.3. Efter udløbet af perioden for konsultation kan den importerende parts toldmyndighed give afslag på anmodningen om præferencetoldbehandling alene på grundlag af tilstrækkelig begrundelse og efter at have indrømmet importøren ret til at blive hørt.
 ARTIKEL 3.25
 Fortrolighed
 1. Hver part skal i overensstemmelse med sine love og forskrifter bevare fortroligheden af enhver oplysning, som den har modtaget fra den anden part i henhold til dette kapitel, og beskytte disse oplysninger mod videregivelse.
 2. Oplysninger, som myndighederne i den importerende part har indhentet i henhold til dette kapitel, kan kun anvendes af de pågældende myndigheder med henblik på dette kapitel.
 3. Fortrolige forretningsoplysninger indhentet fra eksportøren af toldmyndigheden i den eksporterende part eller i den importerende part gennem anvendelse af artikel 3.21 og 3.22 må ikke videregives, medmindre andet er fastsat i dette kapitel.
 4. Oplysninger, som den importerende parts toldmyndighed har indhentet i henhold til dette kapitel, må ikke anvendes af den importerende part i straffesager indbragt for en domstol eller en dommer, medmindre den eksporterende part giver tilladelse til at anvende sådanne oplysninger i overensstemmelse med sine love og forskrifter.
 ARTIKEL 3.26
 Administrative foranstaltninger og sanktioner
 Hver part pålægger administrative foranstaltninger og i givet fald sanktioner i overensstemmelse med sine love og forskrifter på enhver person, som udfærdiger et dokument eller forårsager et dokument udfærdiget, som indeholder urigtige oplysninger afgivet med henblik på opnåelse af præferencetoldbehandling for et produkt, der ikke er i overensstemmelse med kravene i artikel 3.19, eller som ikke fremlægger de beviser eller nægter de besøg, der er omhandlet i artikel 3.22, stk. 3.
 AFDELING C
 Diverse bestemmelser
 ARTIKEL 3.27
 Anvendelse af dette kapitel på Ceuta og Melilla
 1. Med henblik på dette kapitel omfatter, for så vidt angår Den Europæiske Union, »part« ikke Ceuta og Melilla.
 2. Når produkter med oprindelse i Japan importeres til Ceuta eller Melilla, skal de i enhver henseende indrømmes samme toldbehandling i


text:
henhold til denne aftale, som der indrømmes produkter med oprindelse i Den Europæiske Unions toldområde i henhold til protokol nr. 2 til akten vedrørende kongeriget Spaniens og republikken Portugals tiltrædelse af De Europæiske Fællesskaber. Japan skal ved import af produkter, der er omfattet af denne aftale, og som har oprindelse i Ceuta og Melilla, indrømme dem den samme toldbehandling, som der indrømmes produkter, der importeres fra og har oprindelse i Den Europæiske Union.
 3. Oprindelsesreglerne og oprindelsesprocedurerne i henhold til dette kapitel finder, med de fornødne ændringer, anvendelse på produkter, der eksporteres fra Japan til Ceuta og Melilla, og på produkter, der eksporteres fra Ceuta og Melilla til Japan.
 4. Artikel 3.5 finder anvendelse på import og eksport af produkter mellem Den Europæiske Union, Japan og Ceuta og Melilla.
 5. Ceuta og Melilla betragtes som et enkelt område.
 6. Toldmyndigheden i Kongeriget Spanien er ansvarlig for anvendelsen af denne artikel i Ceuta og Melilla.
 ARTIKEL 3.28
 Udvalget for Oprindelsesregler og Toldanliggender
 1. Udvalget for Oprindelsesregler og Toldanliggender, der er nedsat ved artikel 22.3 (herefter i dette kapitel benævnt »udvalget«), er ansvarligt for gennemførelsen og anvendelsen af dette kapitel ud over de andre opgaver, der er anført i artikel 4.14, stk. 1.
 2. Med henblik på dette kapitel har udvalget følgende funktioner:
 a)
 gennemgang af og om nødvendigt fremsættelse af passende anbefalinger til Det Blandede Udvalg om:
 i)
 gennemførelsen og anvendelsen af dette kapitel, og
 ii)
 enhver ændring af bestemmelserne i dette kapitel, som foreslås af en part
 b)
 vedtagelse af forklarende bemærkninger for at lette gennemførelsen af bestemmelserne i dette kapitel
 c)
 fastlæggelse af høringsproceduren som omhandlet i artikel 3.24, stk. 3, og
 d)
 behandling af alle andre spørgsmål vedrørende dette kapitel, som parternes repræsentanter måtte aftale.
 ARTIKEL 3.29
 Overgangsbestemmelser for varer under forsendelse eller oplagring
 Bestemmelserne i denne aftale kan anvendes på varer, der er i overensstemmelse med bestemmelserne i dette kapitel, og som på datoen for denne aftales ikrafttræden enten er i transit fra den eksporterende part til den importerende part eller under toldkontrol i den importerende part uden betaling af importafgifter og skatter, forudsat at der fremsættes en anmodning om præferencetoldbehandling som omhandlet i artikel 3.16 til den importerende parts toldmyndighed senest 12 måneder efter nævnte dato.
 KAPITEL 4
 TOLDANLIGGENDER OG HANDELSLETTELSER
 ARTIKEL 4.1
 Formål
 Formålene med dette kapitel er at:
 a)
 fremme handelslettelser for varer, der handles mellem de to parter, samtidig med at der sikres en effektiv toldkontrol under hensyntagen til udviklingen i handelspraksis
 b)
 sikre gennemsigtighed i hver parts toldlovgivning og andre handelsrelaterede love og forskrifter og disses overensstemmelse med gældende internationale standarder
 c)
 sikre hver parts forudsigelige, konsekvente og ikkeforskelsbehandlende anvendelse af sin toldlovgivning og andre handelsrelaterede love og forskrifter
 d)
 fremme forenkling og modernisering af hver parts toldprocedurer og -praksis
 e)
 yderligere udvikle risikostyringsteknikker med henblik på at lette den lovlige handel og samtidig sikre den internationale handelsforsyningskæde, og
 f)
 styrke samarbejdet mellem parterne inden for toldanliggender og handelslettelser.
 ARTIKEL 4.2
 Anvendelsesområde
 1. Dette kapitel finder anvendelse på spørgsmål vedrørende hver parts


text:
toldlovgivning, andre handelsrelaterede love, forskrifter og generelle administrative procedurer i forbindelse med handel, herunder deres anvendelse på varer, som handles mellem parterne, samt samarbejde mellem parterne.
 2. Intet i dette kapitel berører parternes rettigheder og forpligtelser i henhold til kapitel 6 og 7.
 3. Skulle nærværende kapitel på et givet område være uforeneligt med kapitel 6 eller 7, har sidstnævnte kapitler forrang.
 4. Dette kapitel finder anvendelse uden at berøre opfyldelsen af hver parts legitime politiske mål og hver parts forpligtelser i medfør af internationale aftaler, som den pågældende part deltager i, vedrørende beskyttelse af:
 a)
 den offentlige moral
 b)
 menneskers, dyrs eller planters liv eller sundhed
 c)
 nationale skatte af kunstnerisk, historisk eller arkæologisk værdi, eller
 d)
 miljøet.
 5. Hver part gennemfører dette kapital i overensstemmelse med sine egne love og forskrifter. Hver af parterne skal bruge sine tilgængelige ressourcer på en hensigtsmæssig måde for at gennemføre dette kapitel.
 ARTIKEL 4.3
 Gennemsigtighed
 1. Hver part sikrer, at toldlovgivningen og andre handelsrelaterede love og forskrifter samt de generelle administrative procedurer og relevant, generel information vedrørende handel offentliggøres og er lettilgængelig for enhver interesseret person, herunder i givet fald via internettet.
 2. Hver part skal offentliggøre og sikre nem adgang til toldlovgivningen, andre handelsrelaterede love og forskrifter og generelle administrative procedurer vedrørende handel så tidligt som muligt før deres ikrafttræden for at give enhver interesseret person mulighed for at stifte bekendtskab med dem, bortset fra i tilfælde, hvor der er tale om:
 a)
 hastetilfælde
 b)
 mindre ændringer af sådanne love, forskrifter eller generelle administrative procedurer
 c)
 at effektiviteten af sådanne love og forskrifter eller deres gennemførelse bliver undermineret som følge af forudgående offentliggørelse, eller
 d)
 foranstaltninger, der indebærer lempelser.
 3. Hver part udpeger et eller flere kontaktpunkter med ansvar for at besvare rimelige forespørgsler fra enhver interesseret person vedrørende de af stk. 1 omfattede emner. Kontaktpunkterne skal besvare forespørgsler og udlevere relevante skemaer og dokumenter inden for en rimelig frist fastsat af hver af parterne.
 4. Hver part sørger i passende omfang for regelmæssige konsultationer mellem sin toldmyndighed og andre handelsrelaterede agenturer og virksomheder eller andre interessenter på partens område.
 5. Oplysninger om gebyrer og afgifter offentliggøres i overensstemmelse med stk. 1 og 2. Oplysningerne skal omfatte de gebyrer og afgifter, der finder anvendelse, begrundelsen for disse gebyrer og afgifter, den ansvarlige myndighed, og hvornår og hvordan de skal betales. Sådanne gebyrer og afgifter finder ikke anvendelse, før oplysningerne om dem er blevet offentliggjort.
 ARTIKEL 4.4
 Procedurer for import, eksport og transit
 1. Hver part anvender sin toldlovgivning og andre handelsrelaterede love og forskrifter på en forudsigelig, konsekvent, gennemsigtig og ikkeforskelsbehandlende måde.
 2. Hver part sikrer, at dens toldprocedurer:
 a)
 er i overensstemmelse med de internationale standarder og den anbefalede praksis, der gælder for hver part med hensyn til toldprocedurer som f.eks. dem, der blev udarbejdet inden for rammerne af Verdenstoldorganisationen (14) (i det følgende benævnt »WCO«), herunder de væsentlige elementer i ændringsprotokollen til den internationale konvention om forenkling og harmonisering af toldprocedurer, udfærdiget i Bruxelles den 26. juni 1999, den


text:
internationale konvention om det harmoniserede varebeskrivelses- og varenomenklatursystem, udfærdiget i Bruxelles den 14. juni 1983, og WCO's rammestandarder for at sikre og fremme den globale samhandel (i det følgende benævnt »SAFE-rammen«)
 b)
 sigter mod at lette den lovlige handel, idet der tages hensyn til udviklingen i handelspraksis, og samtidig sikrer overholdelse af deres love og forskrifter
 c)
 sikrer effektiv håndhævelse i tilfælde af tilsidesættelser af deres love og forskrifter vedrørende toldprocedurer, herunder toldunddragelse og smugleri, og
 d)
 ikke omfatter obligatorisk anvendelse af toldklarerere eller inspektioner inden afsendelse.
 3. Hver part indfører eller opretholder foranstaltninger, som indrømmer en fordelagtig behandling, for så vidt angår toldkontrol inden varernes frigivelse til erhvervsdrivende, der opfylder kriterier, der er fastsat i partens love og forskrifter.
 4. Hver part fremmer udvikling og brug af avancerede systemer, herunder systemer, der er baseret på informations- og kommunikationsteknologi, med henblik på at lette udvekslingen af elektroniske data mellem erhvervsdrivende og deres toldmyndigheder og andre handelsrelaterede agenturer.
 5. Hver part arbejder hen imod yderligere at forenkle og standardisere de data og den dokumentation, der kræves af deres toldmyndigheder og andre handelsrelaterede agenturer.
 ARTIKEL 4.5
 Frigivelse af varer
 Hver part indfører eller opretholder toldprocedurer, som:
 a)
 muliggør hurtig frigivelse af varer inden for et tidsrum, der ikke er længere end nødvendigt til at sikre efterlevelse af deres love og forskrifter
 b)
 giver mulighed for forudgående elektronisk indsendelse og behandling af dokumentation og andre nødvendige oplysninger forud for varernes ankomst, og
 c)
 giver mulighed for frigivelse af varer før den endelige fastsættelse af told, skatter, gebyrer og afgifter, forudsat af der stilles en garanti, hvis det kræves efter partens love og forskrifter for at sikre den endelige betaling.
 ARTIKEL 4.6
 Forenkling af toldprocedurer
 1. Hver part skal arbejde hen imod en forenkling af betingelser og formaliteter for toldprocedurer for at reducere den tid og de omkostninger, der er forbundet hermed for erhvervsdrivende, herunder små og mellemstore virksomheder.
 2. Hver part indfører eller opretholder foranstaltninger, der tillader erhvervsdrivende, der opfylder kriterier, der er fastsat i partens love og forskrifter, at drage fordel af yderligere forenkling af toldprocedurerne. En sådan forenkling kan tillade periodisk angivelse med henblik på fastsættelse og betaling af told og skatter, der dækker flere importtransaktioner inden for et bestemt tidsrum, efter frigivelsen af varerne.
 3. Hver part indfører eller opretholder programmer, som gør det muligt for erhvervsdrivende, der opfylder kriterier, der er fastsat i partens love og forskrifter, at drage yderligere fordel af eller have lettere adgang til den i stk. 2 omhandlede forenkling.
 ARTIKEL 4.7
 Forhåndsafgørelser
 1. Hver part udsteder gennem sin toldmyndighed en forhåndsafgørelse, som beskriver den behandling, der skal gives for de pågældende varer. Denne afgørelse udstedes inden for en rimelig og bindende frist til den ansøger, som har indgivet en skriftlig anmodning, herunder i elektronisk format, og den skal indeholde alle nødvendige oplysninger i overensstemmelse med den udstedende parts love og forskrifter.
 2. En forhåndsafgørelse skal omfatte tariferingen af varerne, varernes oprindelse, herunder deres status som varer med oprindelsesstatus i henhold til kapitel 3 eller alle


text:
andre spørgsmål, som parterne måtte blive enige om, navnlig vedrørende hensigtsmæssige metoder eller kriterier, der skal anvendes ved toldværdiansættelsen af varerne.
 3. Med forbehold af eventuelle bestemmelser om fortrolighed i en parts love og forskrifter kan denne offentliggøre sine forhåndsafgørelser, herunder via internettet.
 ARTIKEL 4.8
 Appel og anke
 1. Hver part sikrer retten til appel eller anke for enhver person, der er omfattet af en administrativ afgørelse, der er truffet af toldmyndigheden eller andre handelsrelaterede agenturer i parten.
 2. Appellen eller anken skal omfatte:
 a)
 en administrativ appel eller anke til en administrativ myndighed, som står over eller er uafhængig af den embedsmand eller det organ, som udstedte afgørelsen, eller
 b)
 retlig appel eller anke af afgørelsen.
 3. Hver part sikrer, at den i stk. 1 omhandlede person gives adgang til yderligere administrativ eller retlig appel eller anke, hvis en afgørelse om appellen eller anken som omhandlet i stk. 2, litra a), ikke udstedes inden for en frist, der er fastsat i partens love og forskrifter, eller uden unødigt ophold.
 4. Hver part sørger for, at den i stk. 1 omhandlede person gives en begrundelse for den administrative afgørelse, således at en sådan person om nødvendigt kan appellere eller anke.
 ARTIKEL 4.9
 Risikostyring
 1. Hver part indfører eller opretholder et risikostyringssystem, som gør det muligt for toldmyndighederne at koncentrere inspektionsaktiviteterne på højrisikoforsendelser og fremskynder frigivelsen af lavrisikoforsendelser.
 2. Hver part baserer sin risikostyring på en risikovurdering, der foretages ved hjælp af passende udvælgelseskriterier.
 3. En part kan også udtage vilkårligt udvalgte sendinger til en inspektion som omhandlet i stk. 1 som led i sin risikostyring.
 4. Hvert part udformer og anvender risikostyring således, at vilkårlig eller uberettiget forskelsbehandling eller skjulte hindringer af den internationale handel undgås.
 ARTIKEL 4.10
 Efterfølgende audit
 1. For at fremskynde frigivelsen af varer indfører eller opretholder hver part efterfølgende audit for at sikre overholdelse af toldlovgivningen og andre handelsrelaterede love og forskrifter. Hver parts toldmyndighed anvender resultaterne af den efterfølgende revision, som den har udført, ved gennemførelsen af den i artikel 4.9 omhandlede risikostyring. En part kan bestemme, at dens toldmyndighed skal anvende resultaterne af den efterfølgende audit, der er udført af andre handelsrelaterede agenturer, ved gennemførelsen af risikostyringen, eller omvendt.
 2. Hver part udvælger en person eller en sending til efterfølgende audit på grundlag af en risikovurdering, hvilket kan omfatte passende udvælgelseskriterier. Hver part foretager en gennemsigtig efterfølgende audit. Når der er opnået afgørende resultater om en person, der er involveret i auditprocessen, underretter parten uden unødigt ophold den pågældende person, hvis registre er blevet underlagt audit, om resultaterne, personens rettigheder og forpligtelser og baggrunden for resultaterne.
 ARTIKEL 4.11
 Forsendelse og omladning
 Hver part indfører eller opretholder procedurer for at lette bevægeligheden for varer til eller fra den anden part, der er i transit gennem eller omladning inden for dens eget toldområde, samtidig med at der opretholdes en passende kontrol.
 ARTIKEL 4.12
 Toldsamarbejde
 1. Uden at det berører andre former for samarbejde, som er omhandlet i denne aftale, samarbejder parternes toldmyndigheder, herunder gennem udveksling af


text:
oplysninger, og yder gensidig administrativ bistand i de spørgsmål, der er omhandlet i dette kapitel, i overensstemmelse med toldsamarbejdsaftalen, uanset artikel 1.6.
 2. Parternes toldmyndigheder forbedrer samarbejdet om de spørgsmål, der er omhandlet i dette kapitel, med henblik på at videreudvikle handelslettelser, samtidig med at de sikrer overensstemmelse med deres respektive toldlovgivninger, og at forbedre forsyningskædens sikkerhed på følgende områder:
 a)
 samarbejde om yderligere forenkling af toldprocedurerne, idet der tages hensyn til udviklingen i handelspraksis
 b)
 samarbejde om harmonisering af datakrav på toldområdet i overensstemmelse med gældende internationale standarder som f.eks. WCO's standarder
 c)
 samarbejde om videreudvikling af toldrelaterede aspekter af sikring og fremme af den internationale handelsforsyningskæde i overensstemmelse med SAFE-rammen
 d)
 samarbejde om forbedring af deres risikostyringsteknikker, herunder udveksling af bedste praksis og, hvis det er relevant, oplysninger om risici og kontrolresultater
 e)
 samarbejde med henblik på videreudvikling af de foranstaltninger, der er omhandlet i artikel 4.4, stk. 3, og artikel 4.6, stk. 2, eller de i artikel 4.6, stk. 3, omhandlede programmer, herunder muligheden for samarbejde med henblik på at give erhvervsdrivende i en part mulighed for at drage fordel af en parts foranstaltninger eller programmer
 f)
 samarbejde og koordinering i internationale organisationer såsom WTO og WCO om spørgsmål af fælles interesse, herunder tarifering, toldværdiansættelse og oprindelse, med henblik på om muligt at fastlægge fælles holdninger, og
 g)
 samarbejde om bekæmpelse af ulovlig handel med forbudte varer.
 3. Parternes toldmyndigheder sikrer udvekslingen af de oplysninger, der er nødvendige med henblik på stk. 2.
 ARTIKEL 4.13
 Midlertidig indførsel
 For midlertidig indførsel af de varer, der er omhandlet i artikel 2.10, og uanset deres oprindelse, skal hver part i overensstemmelse med de procedurer, der er fastsat i internationale aftaler om midlertidig indførsel og anvendes af den pågældende part, acceptere et A.T.A.-carnet (15) udstedt i den anden part.
 ARTIKEL 4.14
 Udvalget for Oprindelsesregler og Toldanliggender
 1. Udvalget for Oprindelsesregler og Toldanliggender, der er nedsat ved artikel 22.3 (herefter i dette kapitel benævnt »udvalget«), er ansvarligt for gennemførelsen og anvendelsen af dette kapitel og toldanliggenderne i kapitel 2 og i artikel 14.51 ud over de andre opgaver, der er anført i artikel 3.28, stk. 1 (16).
 2. Udvalget holder fælles møder med Det Blandede Toldsamarbejdsudvalg (herefter i dette kapitel benævnt »toldsamarbejdsudvalget«), der er nedsat i henhold til toldsamarbejdsaftalen, medmindre sådanne fælles møder ikke er nødvendige for at sikre konsekvens i gennemførelsen og anvendelsen af de bestemmelser, der er omhandlet i stk. 1 og i toldsamarbejdsaftalen (17).
 3. Parterne sikrer, at sammensætningen af delegationer til møder i udvalget svarer til den pågældende dagsorden.
 4. Med forbehold af toldsamarbejdsudvalgets funktioner har udvalget følgende funktioner:
 a)
 at behandle alle spørgsmål, der opstår i forbindelse med gennemførelsen og anvendelsen af de bestemmelser, der er omhandlet i stk. 1
 b)
 at udpege områder, der skal forbedres i forbindelse med gennemførelsen og anvendelsen af de bestemmelser, der er omhandlet i stk. 1
 c)
 at fungere som en mekanisme, der gør det muligt hurtigt at nå frem til gensidigt acceptable løsninger med hensyn til spørgsmål, der er omfattet


text:
af de i stk. 1 omhandlede bestemmelser
 d)
 at udarbejde resolutioner, anbefalinger eller udtalelser vedrørende aktioner eller foranstaltninger, som den anser for nødvendige for at nå målene og anvende dette kapitel effektivt
 e)
 at træffe afgørelse om aktioner, der skal gennemføres, eller foranstaltninger, der skal træffes af en part eller parterne inden for de i artikel 4.12, stk. 2, omhandlede områder, som det anser for nødvendige for virkeliggørelsen af målene og effektiv anvendelse af dette kapitel, og
 f)
 at udføre andre opgaver, som kan uddelegeres af Det Blandede Udvalg i henhold til artikel 22.1, stk. 5, litra b).
 KAPITEL 5
 AFBØDENDE HANDELSFORANSTALTNINGER
 AFDELING A
 Generelle bestemmelser
 ARTIKEL 5.1
 Definitioner
 Med henblik på dette kapitel forstås ved:
 a)
 »indenlandsk erhvervsgren«: samtlige producenter af samme eller direkte konkurrerende varer i en part eller producenter, hvis samlede produktion af samme eller direkte konkurrerende varer udgør en betydelig del af den samlede indenlandske produktion af sådanne varer
 b)
 »alvorlig skade«: en væsentlig samlet forringelse af den indenlandske erhvervsgrens stilling
 c)
 »trussel om alvorlig skade«: alvorlig skade, som klart er nært forestående i henhold til den i artikel 5.4, stk. 3, omhandlede undersøgelse. Konstateringen af en trussel om alvorlig skade skal være baseret på kendsgerninger og ikke blot påstande, formodninger eller en fjern mulighed, og
 d)
 »overgangsperiode«: i relation til en bestemt vare med oprindelsesstatus, den periode, der begynder på datoen for denne aftales ikrafttræden og varer til 10 år efter afslutningen af toldnedsættelsen eller -afskaffelsen for den pågældende vare i overensstemmelse med bilag 2-A.
 AFDELING B
 Bilaterale beskyttelsesforanstaltninger
 ARTIKEL 5.2
 Anvendelse af bilaterale beskyttelsesforanstaltninger
 1. Hvis en vare med oprindelsesstatus fra en part som følge af nedsættelsen eller afskaffelsen af en told i overensstemmelse med artikel 2.8 importeres til den anden part i så forhøjede mængder, i absolutte tal eller i forhold til den indenlandske produktion, og under sådanne vilkår, at det forvolder eller truer med at forvolde alvorlig skade for en indenlandsk erhvervsgren, kan den anden part vedtage de i stk. 2 omhandlede foranstaltninger, i det omfang det er nødvendigt for at forebygge eller afhjælpe den alvorlige skade for den indenlandske erhvervsgren i den anden part og lette den indenlandske erhvervsgrens tilpasning.
 2. En bilateral beskyttelsesforanstaltning kan bestå af:
 a)
 suspension af enhver yderligere nedsættelse af tolden for den vare med oprindelsesstatus, som kapitel 2 indeholder bestemmelser om, eller
 b)
 forhøjelse af toldsatsen for varen med oprindelsesstatus til et niveau, som ikke overstiger den laveste værdi af følgende:
 i)
 den anvendte mestbegunstigelsestoldsats, der gælder på den dag, hvor den bilaterale beskyttelsesforanstaltning indføres, og
 ii)
 den anvendte mestbegunstigelsestoldsats, der gælder på den dag, der går umiddelbart forud for denne aftales ikrafttræden.
 ARTIKEL 5.3
 Betingelser og begrænsninger
 1. Ingen bilateral beskyttelsesforanstaltning skal opretholdes, undtagen i det omfang og det tidsrum, det er nødvendigt for at forhindre eller afbøde alvorlig skade og lette den indenlandske erhvervsgrens tilpasning, forudsat at et sådant tidsrum ikke overstiger en periode på to år. En bilateral beskyttelsesforanstaltning kan dog forlænges, forudsat at den samlede varighed af den bilaterale beskyttelsesforanstaltning, herunder sådanne


text:
forlængelser, ikke overstiger fire år.
 2. Bilaterale beskyttelsesforanstaltninger må kun anvendes i overgangsperioden.
 3. For at lette tilpasningen i en situation, hvor den forventede varighed af en bilateral beskyttelsesforanstaltning overstiger et år, liberaliserer den part, der opretholder den bilaterale beskyttelsesforanstaltning gradvist den bilaterale beskyttelsesforanstaltning med regelmæssige mellemrum i anvendelsesperioden.
 4. Der må ikke anvendes bilaterale beskyttelsesforanstaltninger ved import af en bestemt vare med oprindelsesstatus, som allerede har været genstand for en sådan bilateral beskyttelsesforanstaltning i en periode svarende til varigheden af den foregående bilaterale beskyttelsesforanstaltning eller et år, alt efter hvilken periode der er længst.
 5. Ved ophøret af en bilateral beskyttelsesforanstaltning skal tolden for varer med oprindelsesstatus, der er omfattet af foranstaltningen, være den told, der ville have været gældende uden den bilaterale beskyttelsesforanstaltning.
 ARTIKEL 5.4
 Undersøgelse
 1. En part kan kun indføre en bilateral beskyttelsesforanstaltning, efter at der er gennemført en undersøgelse af dens kompetente myndighed (18) i overensstemmelse med de samme procedurer som dem, der er omhandlet i artikel 3 og artikel 4, stk. 2, litra c), i aftalen om beskyttelsesforanstaltninger.
 2. Undersøgelsen skal i alle tilfælde afsluttes senest et år, efter at den er indledt.
 3. I forbindelse med undersøgelsen af, om den øgede import af en vare med oprindelsesstatus har forvoldt eller truer med at forvolde alvorlig skade for en indenlandsk erhvervsgren, vurderer den kompetente myndighed, der gennemfører undersøgelsen, alle relevante objektive og kvantificerbare faktorer, som har indflydelse på situationen for den indenlandske erhvervsgren. Disse faktorer omfatter navnlig hastigheden og størrelsen af stigningen i importen af varen med oprindelsesstatus absolut og relativt set, den øgede imports andel af det indenlandske marked og ændringer i salgstallene, produktionen, produktiviteten, kapacitetsudnyttelsen, fortjeneste og tab og beskæftigelsen.
 4. Det skal ikke fastslås, at importen af en vare med oprindelsesstatus har forvoldt eller truer med at forvolde alvorlig skade for en indenlandsk erhvervsgren, medmindre undersøgelsen på grundlag af objektive beviser viser, at der består en årsagssammenhæng mellem den øgede import af varen med oprindelsesstatus og den alvorlige skade eller faren for alvorlig skade for den indenlandske erhvervsgren. Når dette skal fastslås, tages andre faktorer end den øgede import af varen med oprindelsesstatus, som også forvolder skade for den indenlandske erhvervsgren, også i betragtning.
 ARTIKEL 5.5
 Underretning
 1. En part skal straks underrette den anden part skriftligt, når den:
 a)
 indleder en undersøgelse som omhandlet i artikel 5.4, stk. 1, vedrørende alvorlig skade eller trussel om alvorlig skade og årsagerne hertil
 b)
 konstaterer alvorlig skade eller trussel om alvorlig skade som følge af den øgede import, og
 c)
 beslutter at anvende eller forlænge en bilateral beskyttelsesforanstaltning.
 2. Den underrettende part som omhandlet i stk. 1 giver den anden part alle relevante oplysninger, som skal omfatte:
 a)
 i tilfælde af en underretning som omhandlet i stk. 1, litra a), årsagen til indledningen af undersøgelsen, en præcis beskrivelse af den vare med oprindelsesstatus, som er omfattet af undersøgelsen, og dens underposition i det harmoniserede system, den forventede varighed af undersøgelsen og datoen for indledning af undersøgelsen, og
 b)
 i tilfælde af en underretning


text:
som omhandlet i stk. 1, litra b) og c), bevis for alvorlig skade eller fare for alvorlig skade som følge af den øgede import af varen med oprindelsesstatus, en præcis beskrivelse af varen med oprindelsesstatus, som er omfattet af den foreslåede bilaterale beskyttelsesforanstaltning, og dens underposition i det harmoniserede system, en præcis beskrivelse af den foreslåede bilaterale beskyttelsesforanstaltning og den foreslåede dato for indførelsen samt den forventede varighed af den bilaterale beskyttelsesforanstaltning.
 ARTIKEL 5.6
 Konsultationer og kompensationer
 1. En part, der ønsker at anvende eller forlænge en bilateral beskyttelsesforanstaltning, sørger for tilstrækkelige muligheder for forudgående konsultationer med den anden part med henblik på en gennemgang af de oplysninger, der fremkommer ved undersøgelsen, jf. artikel 5.4, stk. 1, udveksling af synspunkter om den bilaterale beskyttelsesforanstaltning og en aftale om kompensation som omhandlet i denne artikel.
 2. En part, der ønsker at anvende eller forlænge en bilateral beskyttelsesforanstaltning, skal give den anden part en passende handelsmæssig kompensation, som parterne er blevet enige om, i form af toldindrømmelser, hvis værdi i det væsentlige svarer til den tillægstold, der forventes at være resultatet af den bilaterale beskyttelsesforanstaltning.
 3. Hvis parterne ikke kan nå til enighed om kompensationen senest 30 dage efter indledningen af konsultationerne, kan den part, hvis vare med oprindelsesstatus er genstand for den bilaterale beskyttelsesforanstaltning, frit suspendere anvendelsen af toldindrømmelser i henhold til denne aftale, hvis værdi i det væsentlige svarer til den tillægstold, der forventes at være resultatet af den bilaterale beskyttelsesforanstaltning. Den part, der udøver retten til suspension, kan kun suspendere anvendelsen af toldindrømmelser i den minimumsperiode, som er nødvendig for at nå de i det væsentlige tilsvarende virkninger, og kun mens den bilaterale beskyttelsesforanstaltning opretholdes.
 4. Uanset stk. 3 må den i nævnte stykke omhandlede ret til suspension ikke udøves i de første 24 måneder af en bilateral beskyttelsesforanstaltnings anvendelsesperiode, forudsat at den bilaterale beskyttelsesforanstaltning er truffet som resultat af en absolut stigning i importen, og at en sådan foranstaltning er i overensstemmelse med denne aftales bestemmelser.
 ARTIKEL 5.7
 Midlertidige bilaterale beskyttelsesforanstaltninger
 1. Under kritiske omstændigheder, hvor en forsinkelse kunne forårsage skade, som ville være vanskelig at afhjælpe, kan en part anvende en midlertidig bilateral beskyttelsesforanstaltning, som skal tage form af en foranstaltning som omhandlet i artikel 5.2, stk. 2, litra a) eller b), når en undersøgelse klart har vist, at en øget import af en vare med oprindelsesstatus i den anden part har forvoldt eller truer med at forvolde alvorlig skade for en indenlandsk erhvervsgren i den part, som foreslår at anvende den midlertidige bilaterale beskyttelsesforanstaltning.
 2. En part underretter skriftligt den anden part om sin foreslåede midlertidige bilaterale beskyttelsesforanstaltning senest på dens anvendelsesdato. Konsultationer mellem parterne om anvendelsen af den midlertidige bilaterale beskyttelsesforanstaltning indledes straks, efter at den foreløbige bilaterale beskyttelsesforanstaltning tages i anvendelse. Underretningen skal indeholde bevis for, at der foreligger kritiske omstændigheder, beviser for alvorlig skade eller fare for alvorlig skade som følge af den øgede import af varen med oprindelsesstatus, en præcis beskrivelse af varen med oprindelsesstatus, som er omfattet af den foreslåede midlertidige


text:
bilaterale beskyttelsesforanstaltning, og dens underposition i det harmoniserede system og en præcis beskrivelse af den foreslåede midlertidige bilaterale beskyttelsesforanstaltning.
 3. Varigheden af en midlertidig bilateral beskyttelsesforanstaltning må ikke overstige 200 dage. I denne periode skal de relevante krav i artikel 5.4 overholdes. Den midlertidige bilaterale beskyttelsesforanstaltnings varighed medregnes som en del af den i artikel 5.3, stk. 1, omhandlede periode.
 4. Artikel 5.3, stk. 5, med de fornødne ændringer, finder anvendelse på en midlertidig bilateral beskyttelsesforanstaltning. Den told, der pålægges som følge af den foreløbige bilaterale beskyttelsesforanstaltning, refunderes, hvis det ved den i artikel 5.4, stk. 1, omhandlede efterfølgende undersøgelse ikke konstateres, at den øgede import af varen med oprindelsesstatus, som er omfattet af den midlertidige bilaterale beskyttelsesforanstaltning, har forvoldt eller truet med at forvolde alvorlig skade for en indenlandsk erhvervsgren.
 ARTIKEL 5.8
 Diverse bestemmelser
 De i artikel 5.5, stk. 1, og artikel 5.7, stk. 2, omhandlede underretninger og al anden kommunikation mellem parterne i henhold til denne afdeling fremsendes på engelsk.
 AFDELING C
 Globale beskyttelsesforanstaltninger
 ARTIKEL 5.9
 Generelle bestemmelser
 1. Intet i dette kapitel er til hinder for, at en part anvender beskyttelsesforanstaltninger over for en vare med oprindelse i den anden part i overensstemmelse med artikel XIX i GATT 1994 og aftalen om beskyttelsesforanstaltninger.
 2. Bestemmelserne i denne afdeling er ikke omfattet af tvistbilæggelse i henhold til kapitel 21.
 ARTIKEL 5.10
 Anvendelse af beskyttelsesforanstaltninger
 En part må ikke samtidig for samme vare indføre eller opretholde:
 a)
 en bilateral beskyttelsesforanstaltning, jf. afdeling B
 b)
 en foranstaltning i henhold til artikel XIX i GATT 1994 og aftalen om beskyttelsesforanstaltninger, eller
 c)
 en beskyttelsesforanstaltning, jf. del 3, afdeling C, i bilag 2-A.
 AFDELING D
 Antidumping- og udligningsforanstaltninger
 ARTIKEL 5.11
 Generelle bestemmelser
 1. Parterne bevarer deres rettigheder og forpligtelser i henhold til antidumpingaftalen og SCM-aftalen.
 2. Bestemmelserne i denne afdeling er ikke omfattet af tvistbilæggelse i henhold til kapitel 21.
 3. Kapitel 3 finder ikke anvendelse på antidumping- og udligningsforanstaltninger i henhold til denne aftale.
 ARTIKEL 5.12
 Gennemsigtighed og offentliggørelse af de væsentligste kendsgerninger
 1. Hver part gennemfører antidumping- og udligningstoldundersøgelser på en fair og gennemsigtig måde og på grundlag af antidumpingaftalen og SCM-aftalen.
 2. Hver part sikrer, inden eller umiddelbart efter indførelsen af de midlertidige foranstaltninger, der er omhandlet i artikel 7 i antidumpingaftalen og artikel 17 i SCM-aftalen, og under alle omstændigheder inden den endelige afgørelse træffes, en fuldstændig offentliggørelse af de væsentligste kendsgerninger, der tages i betragtning, og som ligger til grund for beslutningen om at træffe midlertidige og endelige foranstaltninger. Fuldstændig offentliggørelse af de væsentligste kendsgerninger berører ikke kravene om fortrolighed i henhold til antidumpingaftalens artikel 6.5 og SCM-aftalens artikel 12.4. Offentliggørelsen skal være skriftlig og bør finde sted i tilstrækkelig god tid til, at interesserede parter kan forsvare deres interesser.
 3. Offentliggørelsen af de væsentligste kendsgerninger, som foretages i overensstemmelse med stk. 2, skal navnlig omfatte:
 a)
 i tilfælde af en antidumpingundersøgelse, de fastsatte dumpingmargener, en tilstrækkelig detaljeret redegørelse for grundlaget og den metode, som blev anvendt til fastsættelse af de normale værdier og eksportpriserne, og den


text:
metode, der anvendtes ved sammenligningen af de normale værdier og eksportpriserne, herunder eventuelle justeringer
 b)
 i tilfælde af en antisubsidieundersøgelse, fastsættelsen af de udligningsberettigede subsidier, herunder tilstrækkelige oplysninger om beregningen af beløbet og den metode, der er fulgt for at fastslå forekomsten af subsidier, og
 c)
 oplysninger, der er relevante for konstatering af skade, herunder oplysninger vedrørende dumpingimportens omfang og dumpingimportens indvirkning på priserne på hjemmemarkedet for tilsvarende varer, den detaljerede metode, der blev anvendt til beregning af prisunderbuddet, virkningerne af dumpingimporten for den hjemlige erhvervsgren og påvisning af en årsagssammenhæng, herunder undersøgelse af andre faktorer end dumpingimport som omhandlet i artikel 3.5 i antidumpingaftalen.
 4. I tilfælde, hvor en parts undersøgelsesmyndighed (19) agter at gøre brug af de foreliggende faktiske oplysninger i henhold til antidumpingaftalens artikel 6.8, oplyser den undersøgende myndighed den interesserede part herom og giver en klar angivelse af de grunde, som kan føre til anvendelsen af de foreliggende faktiske oplysninger. Hvis den interesserede parts oplysninger, efter at denne har haft lejlighed til at afgive yderligere forklaringer inden for en rimelig frist, af undersøgelsesmyndigheden anses for ikke at være tilfredsstillende, skal offentliggørelsen af de væsentligste kendsgerninger indeholde en klar angivelse af de faktiske omstændigheder, som den undersøgende myndighed har anvendt i stedet.
 ARTIKEL 5.13
 Hensyntagen til samfundets interesser
 Ved gennemførelsen af antidumping- og antisubsidieundersøgelser vedrørende en vare skal den importerende parts undersøgelsesmyndighed i overensstemmelse med sine egne love og forskrifter sikre producenter af den samme vare i den importerende part, importører af varen, industrielle brugere af varen og repræsentative forbrugerorganisationer i tilfælde, hvor varen sædvanligvis sælges i detailsalgsleddet, mulighed for at forelægge deres synspunkter skriftligt i forbindelse med antidumping- og antisubsidieundersøgelsen, herunder vedrørende de potentielle virkninger af en told på deres situation.
 ARTIKEL 5.14
 Antidumpingundersøgelse
 Når den importerende parts undersøgelsesmyndighed har modtaget en skriftlig anmodning fra eller på vegne af en indenlandsk erhvervsgren om indledning af en antidumpingundersøgelse vedrørende en vare fra den eksporterende part, skal den importerende part mindst 10 dage før indledningen af en sådan undersøgelse underrette den eksporterende part om en sådan anmodning.
 KAPITEL 6
 SUNDHEDS- OG PLANTESUNDHEDSMÆSSIGE FORANSTALTNINGER
 ARTIKEL 6.1
 Formål
 Formålene med dette kapitel er at:
 a)
 at beskytte menneskers, dyrs eller planters liv eller sundhed gennem udarbejdelsen, vedtagelsen og håndhævelsen af sundheds- og plantesundhedsforanstaltninger og samtidig minimere deres negative virkninger for samhandelen mellem parterne
 b)
 at fremme samarbejde mellem parterne om SPS-aftalens gennemførelse, og
 c)
 at give mulighed for at forbedre kommunikationen og samarbejdet mellem parterne, en ramme for håndteringen af anliggender vedrørende anvendelsen af sundheds- og plantesundhedsforanstaltninger og midler til at nå til gensidigt acceptable løsninger.
 ARTIKEL 6.2
 Anvendelsesområde
 Dette kapitel finder anvendelse på alle parternes sundheds- og plantesundhedsforanstaltninger i henhold til SPS-aftalen, der direkte eller indirekte påvirker handelen mellem parterne.
 ARTIKEL 6.3
 Definitioner
 1. Med henblik på dette kapitel finder definitionerne i bilag A til SPS-aftalen anvendelse.
 2. Med henblik på dette kapitel forstås ved:
 a)
 »importbetingelser«: alle sundheds- eller plantesundhedsforanstaltninger, der skal opfyldes for import af produkter, og
 b)
 »beskyttet zone«: en formelt afgrænset geografisk del af hver


text:
parts område, hvor en bestemt reguleret skadegører ikke er etableret på trods af gunstige betingelser for dens etablering og dens tilstedeværelse i andre dele af partens område.
 3. Desuden kan Udvalget for Sundheds- og Plantesundhedsforanstaltninger, der er nedsat ved artikel 22.3, lægge sig fast på andre definitioner med henblik på anvendelsen af dette kapitel, idet de tager hensyn til glossarer og definitioner udarbejdet af relevante internationale organisationer, f.eks. Codex Alimentarius-Kommissionen (i det følgende benævnt »Codex Alimentarius«), Verdensorganisationen for Dyresundhed (i det følgende benævnt »OIE«) og relevante internationale organisationer, der arbejder inden for rammerne af den internationale plantebeskyttelseskonvention (i det følgende benævnt »IPPC«). I tilfælde af uoverensstemmelse mellem de definitioner, der er vedtaget af Udvalget for Sundheds- og Plantesundhedsforanstaltninger og definitionerne i SPS-aftalen, har definitionerne i SPS-aftalen forrang.
 ARTIKEL 6.4
 Forhold til WTO-overenskomsten
 Parterne bekræfter deres rettigheder og forpligtelser i forbindelse med sundheds- og plantesundhedsforanstaltninger i henhold til SPS-aftalen. Intet i dette kapitel berører parternes rettigheder og forpligtelser i henhold til SPS-aftalen.
 ARTIKEL 6.5
 Kompetente myndigheder og kontaktpunkter
 1. Fra datoen for denne aftales ikrafttræden giver hver part den anden part en beskrivelse af de myndigheder, der er ansvarlige for gennemførelsen af dette kapitel, og et kontaktpunkt for kommunikation om alle forhold, der er omfattet af dette kapitel.
 2. Hver part underretter den anden part om alle væsentlige ændringer i struktur, organisation og kompetencefordeling for deres kompetente myndigheder og sikrer, at oplysningerne om kontaktpunkter er ajourført.
 ARTIKEL 6.6
 Risikovurdering
 Parterne sikrer, at deres sundheds- og plantesundhedsforanstaltninger er baseret på en risikovurdering i overensstemmelse med artikel 5 og andre relevante bestemmelser i SPS-aftalen.
 ARTIKEL 6.7
 Importbetingelser, importprocedurer og handelslettelser
 1. Den importerende part fastsætter importbetingelser med henblik på at nå det ønskede beskyttelsesniveau med forbehold af og under hensyntagen til konsultationer mellem parterne, når det er nødvendigt.
 2. Uden at det berører parternes rettigheder og forpligtelser i henhold til SPS-aftalen, bør den importerende part efter anmodning fra den eksporterende part anvende importbetingelserne for produkter på hele den eksporterende parts område på en konsekvent måde.
 3. Stk. 1 og 2 berører ikke de eksisterende importbetingelser mellem parterne på datoen for denne aftales ikrafttræden. Parterne skal tage hensyn til enhver anmodning om en revidering af disse importbetingelser.
 4. Parterne sikrer, for så vidt angår procedurer til kontrol af import og sikring af efterlevelsen af sundheds- eller plantesundhedsforanstaltninger, herunder for godkendelse og fortoldning:
 a)
 at sådanne procedurer bliver forenklet, fremskyndet og afsluttet uden unødigt ophold i overensstemmelse med SPS-aftalen
 b)
 at sådanne procedurer ikke anvendes på en måde, der udgør en vilkårlig eller uberettiget forskelsbehandling af den anden part
 c)
 at den almindelige sagsbehandlingstid for den enkelte procedure offentliggøres, eller den forventede sagsbehandlingstid meddeles til den pågældende efter anmodning, og
 d)
 at oplysningskravene er begrænset til det, der er nødvendigt for hensigtsmæssige kontrol-, inspektions- og godkendelsesprocedurer, herunder procedurerne for godkendelse af anvendelsen af tilsætningsstoffer eller for fastsættelsen af tolerancegrænser for forureninger i levnedsmidler, drikkevarer og foder.
 5. Under hensyntagen til de gældende standarder, der er udarbejdet under IPPC, opretholder parterne løbende tilstrækkelige oplysninger om deres


text:
skadegørerstatus, herunder overvågnings-, udryddelses- og inddæmningsprogrammer samt resultaterne heraf, for at underbygge klassificeringen af skadegørere og for at begrunde plantesundhedsmæssige importbetingelser.
 6. Hver part opstiller lister over regulerede skadegørere i forbindelse med varer (20), for hvilke der findes plantesundhedshensyn. Listerne skal, alt efter hvad der er relevant, indeholde:
 a)
 karantæneskadegørere, som ikke vides at forekomme i nogen del af partens område
 b)
 karantæneskadegørere, som vides at forekomme i en del af partens område, men ikke er udbredt og er under offentlig kontrol, og
 c)
 andre regulerede skadegørere, for hvilke der kan træffes plantesundhedsforanstaltninger.
 For varer, for hvilke der findes plantesundhedshensyn, begrænses importbetingelserne til foranstaltninger, som sikrer fravær af regulerede skadegørere i den importerende part. Den importerende part skal stille sin liste over regulerede varer og plantesundhedsmæssige importkrav for alle regulerede varer til rådighed. Disse oplysninger skal eventuelt omfatte de specifikke karantæneskadegørere og yderligere erklæringer om plantesundhedscertifikater, som kræves af den importerende part.
 7. Hvis det er nødvendigt at fastsætte importbetingelser for at imødekomme en anmodning fra den eksporterende part:
 a)
 træffer den importerende part alle nødvendige foranstaltninger for at tillade import af de pågældende produkter uden unødigt ophold
 b)
 skal den eksporterende part:
 i)
 give alle relevante oplysninger, som den importerende part anmoder om, og
 ii)
 give den importerende part rimelig adgang til at foretage audit og andre relevante procedurer.
 8. Hvis der er en vifte af alternative sundheds- eller plantesundhedsforanstaltninger til rådighed til at opnå det passende niveau for beskyttelse af den importerende part, skal parterne efter anmodning fra den eksporterende part overveje at vælge en mere praktisk og mindre handelsbegrænsende løsning.
 9. Hvis et certifikat udstedt af den eksporterende part er nødvendigt for at nå de sundheds- og plantesundhedsmæssige målsætninger, skal udformningen af certifikatet og dets indhold aftales mellem parterne under hensyntagen til internationale standarder og retningslinjer eller anbefalinger fra Codex Alimentarius, OIE eller IPPC.
 10. Hver part fremmer gennemførelsen af elektroniske certifikater og andre teknologier til at fremme handelen.
 11. Formålet med disse verifikationer udført af embedsmænd fra den importerende part på den eksporterende parts område bør være at lette ny handel. Verifikationerne bør ikke blive en permanent foranstaltning. Den importerende part skal erstatte en eksisterende verifikationsforanstaltning med en alternativ foranstaltning, som verificerer den eksporterende parts overholdelse af de aftalte krav til plantesundhedsmæssige foranstaltninger, hvis den eksporterende part har anmodet herom, og den importerende part har accepteret dette uden unødigt ophold.
 12. Sendinger af regulerede varer accepteres på grundlag af passende garantier fra den eksporterende part, uden særlige importtilladelser i form af en licens eller godkendelse, medmindre en officiel tilladelse til import er nødvendig, baseret på relevante standarder, retningslinjer og anbefalinger fra IPPC.
 13. Risikoanalysen for planteskadegørere påbegyndes så hurtigt som muligt og afsluttes uden unødigt ophold.
 14. Eventuelle gebyrer i forbindelse med procedurerne for produkter, der importeres fra den eksporterende part, skal være rimelige i forhold til de gebyrer, der pålægges tilsvarende indenlandske varer, og bør ikke overstige de faktiske omkostninger ved tjenesteydelsen i overensstemmelse med stk. 1, litra f), i bilag C til SPS-aftalen.
 ARTIKEL


text:
6.8
 Audit
 1. For at opnå og bevare tilliden til, at dette kapitel gennemføres effektivt, bistår parterne hinanden med at foretage audit af:
 a)
 alle eller dele af den eksporterende parts kontrol- og certificeringssystem, og
 b)
 resultaterne af den kontrol, der er udført under den eksporterende parts kontrol- og certificeringssystem.
 Parterne gennemfører disse audit i overensstemmelse med SPS-aftalen, under hensyntagen til de relevante internationale standarder, retningslinjer og anbefalinger fra Codex Alimentarius, OIE eller IPPC.
 2. Den importerende part kan foretage audit ved at anmode om oplysninger fra den eksporterende part eller ved at aflægge den eksporterende part auditbesøg.
 3. Et auditbesøg skal foretages på de betingelser, der i forvejen er aftalt af parterne.
 4. Den importerende part giver den eksporterende part mulighed for at fremsætte skriftlige bemærkninger til resultaterne af auditten. Den importerende part tager hensyn til sådanne bemærkninger, inden der drages konklusioner og træffes foranstaltninger på grundlag heraf. Den importerende part forelægger uden unødigt ophold den eksporterende part en skriftlig rapport med sine konklusioner.
 5. Omkostningerne ved et auditbesøg afholdes af den importerende part, medmindre parterne aftaler andet.
 ARTIKEL 6.9
 Procedure for opførelse af virksomheder eller anlæg på en liste
 1. Hvis det kræves af den importerende part, skal den eksporterende parts kompetente myndigheder sikre, at der udarbejdes og ajourføres lister over virksomheder og anlæg, der opfylder den importerende parts importbetingelser, og at disse meddeles den importerende part.
 2. Den importerende part kan anmode den eksporterende part om at forelægge oplysninger, som er nødvendige for at tage de i stk. 1 omhandlede lister i betragtning. Medmindre yderligere oplysninger er nødvendige for at verificere posterne på listerne, træffer den importerende part de nødvendige foranstaltninger for at tillade import fra de virksomheder og anlæg, der er opført på listen, uden unødigt ophold. Uden at det berører artikel 6.13, må sådanne foranstaltninger ikke omfatte forudgående kontrol, medmindre en sådan kontrol er påkrævet i henhold til hver parts love og forskrifter eller parterne på anden måde er enige herom.
 3. Den importerende part kan foretage audit i overensstemmelse med artikel 6.8.
 4. Den importerende part offentliggør de i stk. 1 omhandlede lister, hvis det er relevant.
 5. En part underretter den anden part om sin hensigt om at indføre nye love og forskrifter inden for rammerne af denne artikels anvendelsesområde og giver den anden part mulighed for at fremsætte bemærkninger hertil.
 ARTIKEL 6.10
 Tilpasning til regionale forhold
 1. For så vidt angår dyr, animalske produkter og animalske biprodukter, anerkender parterne begrebet zone og segment, der er specificeret i OIE's sundhedskodeks for terrestriske dyr og OIE's sundhedskodeks for akvatiske dyr.
 2. Ved fastsættelse eller opretholdelse af sundhedsmæssige importbetingelser efter anmodning fra den eksporterende part anerkender den importerende part de zoner eller segmenter, der er fastsat af den eksporterende part som grundlag for afgørelsen om at tillade eller fortsætte importen.
 3. Den eksporterende part skal udpege de zoner eller segmenter, som er omhandlet i stk. 2, og efter anmodning fra den importerende part forelægge en fuldstændig redegørelse og dokumentation baseret på OIE's sundhedskodeks for terrestriske


text:
dyr og OIE's sundhedskodeks for akvatiske dyr eller på andre måder, som parterne finder hensigtsmæssige på grundlag af den viden, der er erhvervet gennem de erfaringer, som den eksporterende parts kompetente myndigheder har opnået.
 4. Hver part sikrer, at de procedurer og forpligtelser, der er fastlagt i stk. 2 og 3, gennemføres uden unødigt ophold.
 5. Medmindre parterne aftaler andet, udveksler parterne gennem Udvalget for Sundheds- og Plantesundhedsforanstaltninger oplysninger om en metode til at etablere og opretholde gensidig anerkendelse af sundhedsstatus på grundlag af OIE's sundhedskodeks for terrestriske dyr og anbefalinger vedtaget af OIE.
 6. Hver part kan fastsætte de i stk. 2 omhandlede zoner eller segmenter for sygdomme, der ikke er omfattet af OIE's sundhedskodeks for terrestriske dyr og OIE's sundhedskodeks for akvatiske dyr, og nå til enighed med den anden part om at anvende sådanne zoner eller segmenter i handelen mellem parterne.
 7. Med hensyn til planter og planteprodukter anerkender parterne begreberne skadegørerfrie områder, skadegørerfrie produktionssteder, skadegørerfrie lokaliteter og områder med lav forekomst, der er specificeret i de internationale standarder for plantesundhedsforanstaltninger udarbejdet under IPPC, samt begrebet »beskyttede zoner«, som parterne er enige om at anvende i deres samhandel.
 8. Ved fastsættelse eller opretholdelse af plantesundhedsmæssige importbetingelser anerkender den importerende part efter anmodning fra den eksporterende part de skadegørerfrie områder, skadegørerfrie produktionssteder, skadegørerfrie lokaliteter, områder med lav forekomst og beskyttede zoner, der er fastsat af den eksporterende part som grundlag for afgørelsen om at tillade eller fortsætte importen.
 9. Den eksporterende part udpeger sine skadegørerfrie områder, skadegørerfrie produktionssteder, skadegørerfrie lokaliteter og områder med lav forekomst eller beskyttede zoner. Hvis den importerende part anmoder herom, forelægger den eksporterende part en fuldstændig redegørelse og dokumentation, der er baseret på de relevante internationale standarder for plantesundhedsforanstaltninger udarbejdet under IPPC, eller på andre måder, som parterne finder hensigtsmæssige, på grundlag af den viden, der er erhvervet gennem de erfaringer, som den eksporterende parts myndigheder har opnået.
 10. Ved gennemførelsen af stk. 7-9 kan der gennemføres tekniske konsultationer og audit. Tekniske konsultationer gennemføres i overensstemmelse med artikel 6.12. Audittene gennemføres i overensstemmelse med artikel 6.8 under hensyntagen til den pågældende skadegørers biologi og den pågældende vare.
 11. Hver part sikrer, at de procedurer og forpligtelser, der er fastlagt i stk. 8 og 10, gennemføres uden unødigt ophold.
 12. Hvis en karantæneskadegører påvises i en beskyttet zone, underretter den eksporterende part straks den importerende part og suspenderer straks den relevante eksport efter den importerende parts anmodning. Den eksporterende part kan genoptage eksporten, forudsat at den importerende part stiller sig tilfreds med den eksporterende parts garantier.
 ARTIKEL 6.11
 Gennemsigtighed og udveksling af oplysninger
 1. Hver part skal i overensstemmelse med SPS-aftalens artikel 7 og bilag B og C til SPS-aftalen:
 a)
 sikre gennemsigtighed, for så vidt angår:
 i)
 sundheds- og plantesundhedsforanstaltninger, herunder importbetingelser, og
 ii)
 kontrol-, inspektions- og godkendelsesprocedurerne, herunder fuldstændige oplysninger om de obligatoriske administrative skridt, den forventede tidsplan og de myndigheder, der er ansvarlige for modtagelse af importansøgninger og behandling af dem
 b)
 styrke gensidig forståelse af hver parts sundheds- og plantesundhedsforanstaltninger og